Document ID: 32013R1328

KOMISIJOS ĮGYVENDINIMO REGLAMENTAS (ES) Nr. 1328/2013
2013 m. gruodžio 12 d.
kuriuo leidžiama Indonezijos ir Šri Lankos tarpregioninė kumuliacija taikant bendrosios lengvatų sistemos kilmės taisykles pagal Reglamentą (EEB) Nr. 2454/93
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą (1), ypač į jo 247 straipsnį,
atsižvelgdama į 1993 m. liepos 2 d. Komisijos reglamentą (EEB) Nr. 2454/93, išdėstantį Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (2), ypač į jo 86 straipsnį,
kadangi:
(1)
Reglamento (EEB) Nr. 2454/93 86 straipsnio 5 dalyje numatyta, kad Sąjungos bendrosios lengvatų sistemos (BLS) lengvatomis besinaudojančios I arba III regioninės grupės šalys gali naudoti vienos kitų medžiagas taikydamos specialios rūšies kumuliaciją, paprastai vadinamą tarpregionine kumuliacija, ir nustatyta, kokių sąlygų turi būti laikomasi;
(2)
2013 m. balandžio 15 d. raštu Indonezija ir Šri Lanka pateikė jungtinį prašymą dėl tarpregioninės kumuliacijos pagal Reglamento (EEB) Nr. 2454/93 86 straipsnio 5 dalį;
(3)
susijusios šalys pasiūlė, kad, siekiant skatinti prekybą ir abiejų šalių ekonomikos augimą, Indonezijos tabako auginimo sektoriui būtų leidžiama tiekti Šri Lankos cigarų gamybos sektoriui Indonezijos kilmės medžiagas, kurias Šri Lanka, taikydama kumuliaciją, galėtų naudoti tolesnėms apdorojimo ar perdirbimo operacijoms, kurių mastas yra didesnis nei operacijų, aprašytų Reglamento (EEB) Nr. 2454/93 78 straipsnio 1 dalyje;
(4)
prašyme abi šalys įsipareigojo laikytis BLS kilmės taisyklių arba užtikrinti, kad jų būtų laikomasi, taip pat vykdyti administracinį bendradarbiavimą, siekdamos užtikrinti tinkamą minėtų taisyklių įgyvendinimą tiek Sąjungos, tiek viena kitos atžvilgiu;
(5)
prašyme pateiktas medžiagų, kurioms būtų taikoma kumuliacija, apibūdinimas - tai Suderintos sistemos (SS) 2401 pozicijai priskiriamas neperdirbtas tabakas ir tabako liekanos, taip pat aprašyti perdirbimo etapai ir pagalbiniai procesai, kurie būtų vykdomi Šri Lankoje;
(6)
prašančiosios šalys teigia, kad tarpregioninė kumuliacija, jei būtų leidžiama, turėtų teigiamą poveikį abiejų šalių ekonomikai ir neigiamai nepaveiktų su cigarų gamyba ir pardavimu susijusių Sąjungos ekonomikos sektorių;
(7)
todėl Šri Lankai reikėtų suteikti galimybę taikyti kumuliaciją SS 2401 pozicijai priskiriamoms medžiagoms, kurių kilmės šalis - Indonezija, su sąlyga, kad abi šalys lieka BLS lengvatomis besinaudojančiomis šalimis, kaip apibrėžta Europos Parlamento ir Tarybos reglamento (ES) Nr. 978/2012 2 straipsnio d punkte (3);
(8)
Europos Komisija stebės importo, susidariusio dėl šio leidimo, raidą, ir šios stebėsenos pagrindu gali persvarstyti šį leidimą, remdamasi tokiu kriterijumi, kaip importo kiekio padidėjimas;
(9)
šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Vadovaujantis Reglamento (EEB) Nr. 2454/93 86 straipsnio 5 dalimi Šri Lankai suteikiama teisė, taikant kilmės kumuliaciją, naudoti neperdirbtą tabaką ir tabako liekanas, kuriems priskiriamas SS kodas 2401 ir kurių kilmės šalis yra Indonezija. Remiantis Reglamento (EEB) Nr. 2454/93 86 straipsnio 2 dalies a punktu, ši teisė suteikiama su sąlyga, kad tuo metu, kai produktas eksportuojamas į Sąjungą, Šri Lanka ir Indonezija tebebūtų BLS lengvatomis besinaudojančiomis šalimis, kaip apibrėžta Reglamento (ES) Nr. 978/2012 2 straipsnio d punkte.
2 straipsnis
Šis reglamentas įsigalioja 2014 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. gruodžio 12 d.

Labels: 1
17
3
6
18